钦定古今图书集成/方舆汇编/职方典/第1429卷 > 梧州府山川考一 府志
## 钦定古今图书集成/方舆汇编/职方典/第1429卷 > 梧州府山川考一 府志

本府。〈苍梧县附郭。〉

三台山　旧有“广镇” 亭，在县城北。

通星山　南汉太守刘曜常登此以观天文，在府城北六十二里。

泽山　：在城八十里。上多竹木。

大云山　在府城东北五里。其脉发自桂林，为府主山，形体宏壮，有旗、鼓二山夹峙，左右蜿蜒数节，结为府治外山数重，包护大江，环绕于前。三十里之远，望之巍然独尊，如在目前。

云盖山　在府城东一里，即大云山分枝。其麓有广寿寺，唐时建。

阜民山　在府城东。其下有嘉鱼池。

火山　在府城南，隔江二里。山上有火，每三五夜一见，如野烧之状。或言其下水中有宝珠，光烛于上。或言“南越王佗藏神剑于山阿，故深夜腾焰如火。” 山有祥光亭。又山中产物名“灵麖” ，有三足，郡中有灾福，或使车将至则先鸣。明《洪武》

中叶原贺记其事

大虫山　在府城东三里。《搜神记》云：“扶南王范寻养虎于此，有犯罪者投于虎，不噬，乃宥之。” 故山名大虫，亦名大灵。

金石山　，在府城东四里。《图经》载吴时，有道士牵牛渡江，语舟人曰：“船内牛粪，聊以为酬。” 舟人视之，皆金也。道士并牛，同隐石下，后因置寺，名金石。

立山　，在县西十五里。有路通藤县。上有三公坡，韩雍讲武处。

苏山　在城南八里，前临大江。苏坡仙被谪南行，曾泊舟山下。

印山　去城三十里，其形如印。

石英山　在城西，地产石英。宋时充贡。明正德间，立关于上，名“石背” ，以军戍之。

冲霄山　在府城南隔江二里。隆庆中，督抚张瀚更此名。万历末，太守陈鉴建真武祠于上，以厌火祟。

文殊山　在府城北

鹤飞冈　在府城西。相传汉太守刘曜尝凿断冈脊，有双鹤飞去，因名。

朝台冈　在府城北三里。相传宋范晔筑台山上，每至正朔，则率郡僚登台望朝而拜。

伏虎岩　在府城东五十里。昔李上座修行之地，道成，驯伏猛兽，因名。

锦鸡岩　在府城东四里。石壁峻峭，水泉清冽，多产奇卉。春晴则为士民游玩之地。

石鼓洞　在城五里，程文德有《记》。洞下为庆林寺，洞左临桂江，有高明亭，今废。

三公坡　在府城西五里。成化间，都督韩雍尝偕总镇讲武于此，后为大教场。

大江　在府城南。其源出夜郎牂牁江分为黔、郁二水，合流于浔，又汇容、藤诸水，至此合桂江东流至番禺入海。汉武帝使驰义侯发夜郎兵，下牂牁，会番禺，即此江也。宋陶弼有诗。

桂江　在府城西。源出桂林海阳山，入灵渠合漓水，经昭潭，至府西南合大江，又名始安江，又名金沙江。

思艮江　在府城北二十里。其中多鳄鱼，亦名“多贤江” ，西南流入桂江。

东安江　在府城北四十里，南流入广东封川县界，入大江。

龙江　在府西北三十里，南流入桂江。旧有龙江驿。

长行江　在府西南一百二十里。为长行、冠盖、吉阳三乡通济之道，东南流至戎墟入大江。须罗江　在府西南六十五里。为须罗、平乐二乡通济之道，东流至思化洲入大江。

安平江　在府西七十里。以通安平，上接藤县大壬、徐化诸乡之际，又名白石江，南流至榕树潭入大江。

江。𥳑水　在县北，流入大江。峡山水　在府城北二十里，南流入桂江。长洲　在府城西七里大江中，居民百馀家自此愬流而上。又有思化洲、思恨洲、石思礼洲、黄陀洲，皆在江中，然居民稍少，不若长洲之多。按《县志》：“在府城西南十里，纵三十里，横三里，有山林池泽，民居颇繁，旧产桑寄生，兵燹后，伐耗殆尽。” 此上又有思恩洲、表洲、托洲，后悉避乱丧亡，今惟长洲、思化洲民稍稍复集。

系龙洲　在府城东七里大江中，亦名七里洲，林木深秀，江涨时洲独不没，亦名浮洲。明解缙诗：“苍梧城北系龙洲，水接南天日夜流。冰井鳄池春草合，火山蛟室夜光浮。千家竹屋临沙觜，万斛江船下石头。攲枕梦回霄汉近，珮声犹在凤凰楼。” 按《县志》，解缙《记》云：“苍梧无佳山水，独系龙洲一卷石，窈窕江上，长夏初秋” ，三江泛滥，波洪涛涌，愈突兀见奇。尝从江上登石巅，望不及城际，至巨浸汩城没屋，此石仍挺峙水面，如未涨时，故古人谓为“仙迹。”

回澜堤　明万历己未年，郡守陈鉴筑，以障放生池之水。逆流而西，绕城如带，至力木桥，始泄入江。时堤上遍莳桃柳，春来花艳如锦，有石碑“回澜堤” 三大字。

沙村陂　、石塔陂　俱在东安乡。

漏塘陂　在长行乡

林滩陂　在吉阳乡

大陂　在多贤乡

鳄鱼池　在府城东。《搜神记》：“扶南王范寻尝养鳄鱼十头，若犯罪者投与鳄鱼不噬，乃赦之，无罪者皆不噬。”

放生池　在府城东。池中多䲡鱼，有四足，死后头骨牙齿朽落，至五月后更生，骨尽乃止。嘉鱼池　在府城南。总督韩公有《嘉鱼池》诗。冰井　在府城东。水澄湛不涸，味甘且冷。唐元结过郡，目曰“冰井。” 又为铭刻石。泉上有“火山无火，冰井无冰” 之句。宋宣和间，郡守萧磐访求得之，有诗云：“井名未磨灭，自我发沉晦。” 明总督韩雍建亭覆之。

云山井　在府城北，深不过三尺，其底即石，水尝不竭。

寒泉井　在府治仪门左。

三公井　在东山下，尚书吴廷举有《记》，其略云：“苍梧会府，雄峙南边，东山之麓，下有源泉东泉。姚崇相总督粤地，暨总镇郑公、总戎陈公同念梧民远忧，戍士吸江饮河，虺蛇为盩，城中有井，次第经营，厥水清凉，日给万家。井旁大泽，汇为小池，士庶感恩，因名三公井。”

藤县

东山　在县城东二里通津门外，隔绣江一水高二十馀丈，蜿蜒秀发，拱于县左。上有唐李卫公祠。

南山　去城南二里，势甚奇特，诸峰联络，揖于县治之前。顶平如砥。其清幽可爱者，曰杏坛、松崖、竹巷、芹涧、绣江之流，环抱而注于地。其巅为雷神之祠。万历三十一年，迁演武亭于其阳，然离城甚远，不便操习。崇祯十年，知县梁昌迁复旧地。

石壁山　，在南山前，石色最赤，故亦名“赤壁。” 高十馀丈，下瞰重渊，上多古松，树皆倒悬，岩石如削。

镃罏山　，在县西。有镃罏佛舍，因名。

石人山　在县南三里。山势峭拔，下临深渊。上有巨石，远望如人。

龙骧山　在县南六里。数峰耸列，下俯清流。晋龙骧将军陈隐镇此州，尝驻兵其下，因名。六爻山　在藤县西九十里，山形六层，如卦爻然。山之足为十二矶，络绎相属，与白马堡对峙，为峡寇所出没处。天顺壬午秋八月，学士钱溥使交趾，至此遇警，因赋《距贼行》。

白藤山　在县南，常产白藤。

勾刀山　在窦家寨之北。岩势峻绝，猿猴所不能逾，从古人迹罕到。万历初，列石为梯，磴南通容县，山虽险而取径捷也。

灵山　在城东南一百里。岩石险巇，路径悬绝。古木丛生，如列排栅，猺蛮剽掠为患，设军戍之。按《县志》：“形如卓笔，古木森秀，望之如画。”

登屿山　山势崔巍，苍翠之色若螺髻然。谷山　在城西北，故又名“西山。” 限以长江，相距五里许。高冠诸峰，状如倒屏，清奇秀拔，望之森然可爱。

大燕山　，在县西三十馀里。雄伟秀丽，俯瞰长江。

龙颈岭　，在学后里馀，为县治来脉，亦为学宫之脉。婉转起伏，如龙之盘旋。

学岭　在县南郭外，环于县前，其巅为废藤州，其麓为今学宫。

葛坡岭　当县学之案，横出一枝。万历三十一年迁为养济院，邑人以为非宜，后去之。

绳武岭　在学前之右

罗幔岭　在县西南三十馀里。高四、五里，周围如列帐幔。其岭广围十里，上有坡塘坵亩，村落土产，为潘洞、都榜、幕寮诸水之所发源。

天塘岭　，在县东南百馀里。高四五里，上有大池，巨鳞。

李白岩　，其山高四百馀尺，中虚一窟，广二丈许，深如之，有窍，上通日光。世传李青莲谪夜郎时，曾读书其中。

赤水峡　在县东李白岩北。两崖壁立，一水中流，林木蔚然，岚气朝夕不散。明富礼诗：“峡口涨晴岚，秀色渥如赭。天寒山鸟啼，月白林猿下。仙人读书堂，石磴哀湍泻。”

龙巷石　在绣江中，长数十丈，两畔高耸，中低若巷。有石坛可坐数人。冬月水涸，时邑人游赏于此，号为“龙巷露台。” 明方子遇诗：“老龙奋甲𬮱阇北，嘘霞喷山山为赤。擘开秋骨一迳通，石磴天然幻奇迹。”

藤江　在县北。源出交趾，至邕州左右江而东，至此与绣江合，又东流至广东入海。亦名镡江。宋苏轼诗：“系舟藤城下，弄月镡江滨。江月夜夜好，云山朝朝新。” 明富礼诗：“泊舟沧江滨，天气喜高旷。化剑已成龙，桃花涌春涨。” 按《县志》，一名郁

江经太平南宁浔，横绕城北，至东与绣江合，东流至府城西南，与桂江合。唐武德初，有安抚使泛舟中流，佩剑跃入水中，故又名剑江。李纯诗：“天光晓辟东山阴，洲屿欲没天沉沉。桃花已随夜雨尽，海鸥不知春水深。失穴蛟龙触山怒，此际神惊危砥柱。柳边舟渡浪停时，行人莫负斜阳暮。”

绣江　在县东南。源出广东高州府，经北流容县，至此东北隅与藤江合流。

濛江　在县西二百里。通三江、大黎、大任、杨垌、随化五屯，东流入藤江。按《县志》：在黄丹东五里，其源一出南平县大同里，一出永安州。永安，古濛州之地，故名濛江。二水合注五屯所之东，至五屯所大良村，入于郁江。

皇华江　，在县西南一百二十里。源出信宜县，至恩泽村入北流江。

幕寮江　去郁江十馀里，其源一出罗伏山，一出长乐山，皆罗幔之派，至上与郁江之流合。都榜江　去幕寮西五十里，其源亦出罗幔岭，至黄丹驿南岸入郁江。

牛皮江　，其源自苍梧县安平乡，经随化里泷底，至思缘村入濛江。

黄埇江　在县东五里。其源出濛告村，至瓦窑入郁江。

下琴江　去黄埇东七里。源出四安山，至褟洲入郁江。

白石江　，去下琴江东五里。源出灵山，至白石江口村入郁江。

四培江　在县北岸东七里。其源出苍梧县思排脑，至褟洲尾入郁江。

义昌江　去县南一百里，其源一出岑溪县东乡，一出灵山，至二十五都入绣江。

潘洞江　在绣江西岸，由皇华江愬流三十馀里，其源一出都欧山，一出罗幔岭，至岭头村入绣江。

思罗江　由潘洞江愬流十馀里，源出容县大榕山，经窦家寨入绣江。

回龙洲　在县东五里，不甚宽广，望之若水面浮印。

褟洲　在回龙洲东十里，横二三里，纵五里，阳多陂池，居民稠密，为藤一县水口。

托洲　在褟洲东三十里，托赤水之上游，居民极盛。万历癸丑，大水，徙者三分有二矣。

登洲　，在县西二十馀里。中流孤峰，高数百尺，崔巍苍翠，列八景之一。

思礼洲　去《登洲》四十馀里，上集居民，俗勤树畜，纺绩，生产颇多。

恩洲　，去思礼洲西二十里，横里许，纵可三里馀，多种豆、蔗、芝麻、绵花等物。

党洲　去恩洲西二十里，原为邑中胡氏业，今入充儒学饩租。

黄𬶍洲　在党洲之左，广畜生产。

龙潭湾　在县治正北。潭深无际，冬时水落石出。人践之则足《音下》应，间而水涌。顷刻数丈大作波涛，移时始平。世传其下有卧龙焉。

将军滩　在通津门外。冬月水涸，舟行甚难。鸭儿滩　在县南三里，滩石高险。富礼诗：“秋高霜降馀，滩浅石齿齿。渔郎吹笛来，野鸭斜飞起。山头两石人，并坐如笑指。” 按《县志》：在将军滩南五里。湾环汹涌，春水泛涨，波澜潆秀，弥漫旋转，甚可爱也。

中喾滩　去鸭儿滩南四十馀里，江有石屿，砥柱中流，江分两派，判数里而复合，其水捷而极险，舟楫畏渡，有从此下者，俗谓之“穿喾。”

石城滩　，南去中喾滩百馀里，隐石横截江流，其状如城，故名。

龙潭　在县东北。天欲雨，则波浪自涌，震撼有声，相传龙潜于此。按《县志》：在县东十五里褟洲之北。夏时水满江划一井，中虚见底，周环数丈，响闻十里外，即巨舰值之辄没。舟师目为畏途。土人建雷祠于上镇之，有司以时致祭焉。复建天妃庙于其旁以镇之。

注玉泉　在县西南。取秦观《泉赋》“晨夜有声，涵云注玉” 之句。元余观诗云蒸昆山液，月浸蓝田英。临风咽沆瀣，满腹珠玑鸣。

桂山泉　在县东二里富寿坊。自石窦中流出，色白味甘，酿酒异于他水。元余观诗：“寒蟾窥玉甃，老兔遗香酥。化为银河水，一沃炎海枯。” 清凉井　在县西南。泉出石罅中，味甚甘冽。石垒井　在县城西具贤坊，味亦甘美清凉。南泉井　在迎恩门外，地甚卑陷，涉旬日而味。

不变

鱼影石　在大划龙潭东三十里赤水峡中。潭底有石，其影如鱼。春时水盛，江鳞群聚。

狗尾注石　：在龙潭西四十里思礼洲。水中当之，亦能损舟。

濮口石　在狗尾西二十里。水落石露，操舟甚难。

狗蚤窟　去滩江三十里，在十二矶之上。夏时水盛，浪高丈馀，波撼十里，旋绕成井，舟触之即拆，当其发时，舣舟以俟其平。。